സ്പാനര്, സ്ക്രൂ, നട്ട് ബോള്ട്ട്.... ഇത്രയും മതി പ്രവീണിന്! മുക്കം: ഒരു ചിത്രകലാധ്യാപകന് സ്പാനറും നട്ടും ബോള്ട്ടും കുറച്ച് സ്ക്രൂകളുമെല്ലാം കിട്ടിയാല് എന്ത് ചെയ്യും... ഒട്ടും ആലോചിക്കേണ്ട കാരശേരി നെല്ലിക്കാപറമ്ബ് സ്വദേശിയായ പ്രവീണ് സോപാനത്തിനാണ് കിട്ടുന്നതെങ്കില് അതൊരു മനുഷ്യ രൂപമായി മാറും. രൂപം ഏതെന്നൊന്നും ചിന്തിക്കേണ്ടതില്ല. പ്രവീണിന് ഏറ്റവും ഇഷ്ടപ്പെട്ട ചലച്ചിത്ര താരമായ ജയസൂര്യയുടേത് തന്നെ. ആട് 2 എന്ന ചിത്രത്തിലെ ഷാജി പാപ്പന്റെ രൂപമാണ് ഈ യുവാവിന്റെ കരവിരുതില് യാതാര്ഥ്യമായത് കാണുമ്ബോള് അദ്ഭുതം തോന്നുമെങ്കിലും സംഗതി സത്യമാണ്. നട്ടും ബോള്ട്ടും സ്പാനറുമെല്ലാം ഉപയോഗിച്ചാണ് ഈ കലാകാരന് ജയസൂര്യയുടെ കൊളാഷ് നിര്മിച്ചിരിക്കുന്നത്. വീടിന്റെ ഒന്നാം നിലയില് നിലത്ത് ഈ കൊളാഷ് ഒരുക്കിയത് വെറും മൂന്ന് മണിക്കൂര് സമയം കൊണ്ടാണ്. ഇലസ്ട്രേഷന് ആന്ഡ് കൊളാഷ് മിക്സഡ് രീതിയിലാണ് ഇത് ചെയ്തിരിക്കുന്നതന്ന് പ്രവീണ് പറഞ്ഞു. ഈ കൊളാഷ് ജയസൂര്യ ഒന്ന് കാണണമെന്നതാണ് ഈ യുവാവിന്റെ ഏറ്റവും വലിയ ആഗ്രഹം. നേരത്തെ ഉപയോഗശൂന്യമായ പേന കൊണ്ട് ലോകത്തിലെ ഏറ്റവും വലിയ എഴുതാവുന്ന മഷിപ്പേനപേന നിര്മിച്ച് ലോക റിക്കാര്ഡില് ഇടം നേടിയിട്ടുണ്ട് ഈ യുവാവ്. ശില്പകല, മ്യൂറല് പെയിന്റിംഗ്, കാരിക്കേച്ചര്, കൊളാഷ്, ആര്ട്ട് പെയിന്റിംഗ് എന്നിവ കൂടാതെ കലാസംവിധാനം, സംവിധാനം, തുടങ്ങിയ മേഖലയിലും പ്രവീണ് കഴിവ് തെളിയിച്ചിട്ടുണ്ട്. ഇപ്പോള് മലപ്പുറം ജില്ലയിലെ പന്തല്ലൂര് ഹയര്സെക്കന്ഡറി സ്കൂളിലെ ചിത്രകലാ അധ്യാപകനായി ജോലി ചെയ്തു വരികയാണ്. തന്റെ സ്കൂളില് അബ്ദുല് കലാമിന്റെ അര്ദ്ധ കായക പ്രതിമയും സ്ഥാപിച്ചിട്ടുണ്ട്.മാളുകളിലും പാര്ക്കുകളിലും ആര്ട്ട് വര്ക്കുകള് ചെയ്യുന്നതിന് പുറമെ കേരളത്തിലെ നിരവധി ക്ഷേത്രങ്ങളിലും ശില്പകലയും ചെയ്തിട്ടുണ്ട്.